Perjantai-illan tapahtumia Sisä-Suomen poliisilaitoksen alueelta:

Klo 18.45 poliisipartio pysäytti liikennetarkastuksen moottoripyöräilijän Itsenäisyydenkadulla Tampereella. Partion huomion kiinnitti moottoripyörän pahvinen rekisterikilpi. Pahviin merkitty tunnus kuitenkin täsmäsi ko. moottoripyörään. Kuljettajana toiminut 34-vuotias mies osoittautui ajo-oikeudettomaksi. Kiinnijääminen oli toinen kerta vuoden sisään. Mies puhalsi alkometriin nollatuloksen, mutta alustava huumetesti osoitti positiivista kannabikselle ja kokaiinille. Mies kuljetettiin verikokeisiin rattijuopumuksesta ja huumausaineen käyttörikoksesta epäiltynä.

Klo 19.15 tavattiin Urjalantiellä Urjalassa 16-vuotias mopoilija, jota epäillään liikenneturvallisuuden vaarantamisesta, ajoneuvorikkomuksesta ja kulkuneuvon kuljettamisesta oikeudetta. Hän kuljetti mopoa 63 km/h:n nopeudella 40 km/h:n aluella. Mopon rakenteelliseksi nopeudeksi todettiin 67 km/h (sallittu max. 45 km/h). Näin ollen ajoneuvoa oli pidettävä muutoskatsastamattomana moottoripyöränä, johon pojalla ei ollut ajo-oikeutta. Punkalaitumentiellä Urjalassa tavattiin klo 21.11 henkilöauton ratista ajo-oikeudeton kuljettaja. 25-vuotiaalle miehelle kiinnijääminen oli 6. kerta vuoden sisään.

Klo 20.15 Ylöjärven Asemantiellä tavattiin 26-vuotias mies. Poliisipartio havaitsi hänen taskussaan puukon. Turvallisuustarkastuksen yhteydessä löytyi kaksi puukkoa lisää. Miehelle kirjoitettiin sakko toisen vahingoittamiseen soveltuvan esineen hallussapidosta. Lisäksi hänellä oli voimassaoleva etsintäkuulutus.

Klo 21.25 Jyväskylässä Seppäläntieltä Rantaväylälle kiihdytti henkilöautolla 22-vuotias mies. Moottoripyöräpoliisi mittasi hänelle 147 km/h:n nopeuden 70 km/h:n rajoitusalueella. Auto saatiin pysäytettyä Lohikoskentielle. Yksin autossa ollut mies määrättiin ajokieltoon. Häntä epäillään törkeästä liikenneturvallisuuden vaarantamisesta.

Klo 21.59 Akaassa 9-tiellä pysäytettiin liikennetarkastukseen henkilöauto, jossa ei ollut rekisterikilpiä lainkaan. Katsastamatonta autoa kuljetti 26-vuotias ajo-oikeudeton mies. Kiinnijääminen oli 13. kerta vuoden sisään.

Klo 22.27 poliisin puhallusratsiaan Mikkolantiellä Ylöjärvellä ajoi 32-vuotias mies. Henkilöautoa kuljettanut mies puhalsi alkometriin törkeään rattijuopumusepäilyyn yltävät lukemat 1.98 promillea. Kuljettaja vietiin tarkkuusalkometrikokeeseen. Kyydissä ollutta auton omistajaa epäillään kulkuneuvon luovuttamisesta juopuneelle.

Klo 00.01 tapahtui Sällintiellä Keuruulla henkilöauton ulosajo, jota tutkitaan liikenneturvallisuuden vaarantamisena ja vammantuottamuksena. 36-vuotias nainen oli menettänyt autonsa hallinnan oikealle kaartuvassa mutkassa. Hänellä oli kyydissään kolme samaa ikäluokkaa olevaa matkustajaa. Auto oli lähtenyt sivuluisuun ja ajautunut oikealle puolelle ojaan, niin ettei auton etuovia saatu auki. Pelastuslaitos joutui leikkaamaan auton katon irti, jotta kuljettaja ja etupenkillä istunut nainen saatiin ulos. Selkäänsä loukannut kuljettaja ja etupenkillä istunut päätään sekä lonkkaansa loukannut matkustaja kuljetettiin sairaalaan jatkotutkimuksiin. Takapenkillä istuneet naiset tarkastettiin paikan päällä.

Klo 00.10 poliisipartio pysäytti liikennetarkastukseen 26-vuotiaan miehen kuljettaman henkilöauton Vaajakosken moottoritiellä Jyväskylässä. Ajo-oikeudeton kuljettaja puhalsi alkometriin 2.50 promillea, joten hänet kuljetettiin törkeästä rattijuopumuksesta epäiltynä verikokeisiin.

Klo 01.25 poliisipartio päätti pysäyttää Saarijärven keskustassa liikennetarkastukseen mopon, jonka nopeus havaittiin silminnähden suureksi. Mopoilija lähti pakenemaan poliisia Ilolantien ja Nahkurintien risteyksestä. Ajo jatkui Paavontietä hautausmaan suuntaan, jonne mopoilija hylkäsi ajoneuvonsa ja jatkoi matkaa jalan. Poliisipartio otti Ilolantieltä kiinni juosten karkuun lähteneen 18-vuotiaan miehen, jota epäillään mm. törkeästä rattijuopumuksesta ja liikenneturvallisuuden vaarantamisesta. Puhalluskokeen tulos oli 1.44 promillea. Mies vietiin verikokeisiin ja tämän jälkeen poliisiasemalle.

Klo 01.55 Jämsässä n. 60-vuotias mies matkusti taksilla ja tarttui kahteen eri otteeseen ajon aikana kuljettajan käteen kiinni vaikeuttaen ajamista. Tarttumiset tapahtuivat Koskenväylällä ja Rekitiellä, jonne kuljettaja lopulta pysäytti auton. Matkustaja oli tämän jälkeen sammunut autoon, eikä hän osannut kertoa minne oli menossa. Mies puhalsi alkometriin 2.08 promillea ja hänet vietiin tarkkuusalkometrikokeeseen. Tapahtunutta tutkitaan törkeänä rattijuopumuksena.

Klo 02.30 poliisipartio sai hätäkeskukselta tehtävän, jonka mukaan Jyväskylässä Kuokkalan ostoskeskuksen edustalla on autoon sammunut mies. Partio tapasi ko. autosta kolmen hengen seurueen, johon kuului 46-vuotias nainen, 42-vuotias mies ja 27-vuotias mies. Autosta löytyi huumausaineiden käyttövälineitä sekä anastetuksi epäiltyä omaisuutta mm. kaksi moottorisahaa, erilaisia mittareita, ilmakivääri ym. Asiasta kirjattiin rikosilmoitus varkaudesta ja huumausaineen käyttörikoksesta. Seurueen miehet kuljetettiin rikoksista epäiltyinä poliisiasemalle ja vahvasti päihtynyt nainen vietiin ambulanssilla sairaalaan tarkastettavaksi.

Klo 02.51 Ukontiellä Viitasaarella henkilöautoa kuljettanutta 22-vuotiasta miestä epäillään mm. rattijuopumuksesta ja huumausaineen käyttörikoksesta. Ajo-oikeudeton kuljettaja puhalsi alkometriin nollatuloksen, mutta alustava huumetesti osoitti positiivista tulosta mm. amfetamiinille. Mies kuljetettiin verikokeisiin.

Klo 03.22 Kolhontiellä Keuruulla kuljetti henkilöautoa 30-vuotias mies, jota epäillään törkeästä rattijuopumuksesta. Mies puhalsi alkometriin 1.39 promillea. Hänet kuljetettiin tarkkuusalkometrikokeeseen ja määrättiin ajokieltoon.